Manfredi 'e Sicilia

Manfredi 'e Sicilia (1232 — 26 'e frevaro, 1266), rre d' 'a Sicilia d' 'o 1258 nfi â morte soja, fuje 'o figlio nun liggìttemo 'e Federico II 'e Hohenstaufen (Federico I 'e Sicilia) cu Janca Lanzia.  È pussìbbele ca se maritajeno primma d' 'a morte 'e Federico.

Pare ca Federico stisso trattava Manfredi comme liggìttemo, e dint' 'o testamiento sujo 'o nummenaje comme Prìncepe 'e Tàranto e 'o rappresentante 'n Italia 'e fratastro sujo, 'o rre tudisco, Currado IV 'e Hohenstaufen (che succedette a Federico comme rre de Sicilia). Pure che nn'aveva solo dicedott' anne d'etàte, Manfredi se cumpurtaje sempre cu fidìzzia e lealtà.  Quanno Currado murette dint' 'o maggio d' 'o 1254, Manfredi, rifiutanno 'e cèdere 'a Sicilia ô Papa Nnuccienzo IV, accittaje 'a riggenza pe Curradino 'e Hohenstaufen, 'o figlio gióvane 'e Currado. Cu ll'ajuto d' 'e suje surdate saracine, battette n'asèrceto papale a Foggia 'o 21 'e dicembre d' 'o 1254 e accussì mbruecaje a stabbilì 'a soja auturitate pe tutto 'o regno siciliano.

Dint' 'o 1258, apprufittanno 'e quarche nutizzia fàusa che diceva ca Curradino era morto, Manfredi venette ncurunato rre de Sicilia 'n Paliermo 'o 10 'e aùsto d' 'o stisso anno. 'A farsitùtene 'e sta nutizzia venette ricanusciuta ampressa; ma 'o nuovo rre teneva già 'o sustento d' 'o pòpulo, e rifiutaje ad abdicà. 'A culliganza ch' 'e saracine affruntaje 'o papa, addicchiaraje 'a ncurunazzione nnullata e scummunecaje Manfredi. Ma Manfredi cuntinuava 'o stesso e se jugnette ch' 'e Ghibilline contro 'e Guelfe, vencenno na battaglia a Monte Aperto 'o 4 'e settembre d' 'o 1260. Venette ricanusciuto comme pruttetore d' 'a Tuscana d' 'e burgise 'e Firenze.  'O Papa se mettette appaùra 'e ste abbiniminte e Papa Urbano IV circaje aiuto d' 'a Francia e cummincette Carlo I d'Angiò, 'o frate d' 'o rre Luiggi IX 'e Francia, ad accittà 'o regno 'e Sicilia. 

Ll'asiércete 'e tutte duje se scuntrajeno dint' 'a Battaglia 'e Benivento 'o 26 'e frevaro d' 'o 1266, onne Manfredi perdette. 'O re stisso, facenno vedere cchiù curraggio d' 'e suje surdate, se lanzaje ê francise che l'ammazzajeno. 'A primma, 'o sujo cuorpo venette atterrato dint' 'o campo d' 'a battaglia, ma cchiù doppo, 'o Papa decidette 'e ricuperà 'o cuorpo e d' 'o jettà fora d' 'o territorio papale, allato d' 'o Ciume Garigliano.

Manfredi s'aveva maritato doje vote. 'A primma muglièra soja era Biatrice, 'a figlia d'Amadèo IV 'e Savoia, cu cui avette na figlia, Custanza, che era 'a mugliera 'e Pietro III d'Aragona.  'A seconna mugliera, che murette carcerata dint' 'o 1271, era Èlena, figlia 'e Michele II d'Epiro. 'E scritture d' 'o tiempo làudano Manfredi p' 'o sujo carràtere nubbuliuso e magnanimo. Era ricanusciuto p''a soja bellezza e ntelliggenza.  'A morte 'e Manfredi significaje nun solo 'a fine d' 'o regno svevo 'e Sicilia, ma se pò parrà puru d' 'a fine 'e nu regno nurmannu-svevo cuntìnuo d' 'o 1091.  Forse fuje l'èbbroca cchiù granne d' 'a storia siciliana, dint' a cui truvammo n'ìsula pròspera, putente e avanzata 'n tèrmene 'e llegge, pulìteca, ecunumìa, arte, scienze e le rappuorte nfra 'e ddiverse razze e religgione dintra e fora 'e Sicilia.

 Priciduto 'a:Curradino 'e Hohenstaufen Re de Sicilia Succiduto 'a:Carlo I d'Angiò

Category:Sicilia
Category:Biografie